– … i jeszcze kōnsek kołŏcza.
Dziołcha wejrzała tam, kaj jŏ patrzoł, aji zrobiōła trzi kroki, aże jōm sztopło.
– Co podać?
– Kawałek kołocza, proszę.
Ôna durś stoi i zaglōndŏ tam a sam. Ôroz chapsła jōm za ôkeć drugŏ ekspediyntka, kerŏ prawie prziszła ôd inkszego klijynta, i pociōngła ôd krepli ku kołŏczōm.
Ani żech niy spokopił, iże w cukiernie w Katowicach trza bydzie przekłŏdać „kołŏcz” na ciasto z jabłkami (a możnŏ placek z jabłkami? Abo jabłecznik? Naprŏwdã niy wiym!). I to niy skiż tego, co bych bōł festelnym Ślōnzŏkiym, kery gŏdŏ po naszymu durś i ze wszyjskimi – Ślōnzŏkami a Polŏkami. Przeca kołŏcz to je kołŏcz, po ślōnsku i po polsku, pra?
Tōż żech sie dowiedzioł, że niy. A ôna, borŏka, trefiła na istnego mie… Tela my se pogŏdali.
***
Ôsprŏwiōm ô tymu skuli akcje „Gŏdōmy po ślōnsku”, kero prawie terŏzki sztartuje. Rozchodzi sie w nij ô to, coby urzyndniki, geszefciŏrze i inksi, jak ino poradzōm po ślōnsku, dowali ô tym znać bez mało tabulka abo abcybilder tam, kaj robiōm. Wszyjsko na to, coby niy bōło już nŏm gańba gŏdać, a gŏdka prziszła nazod ku przestrzyni publicznyj. Akcjŏ narychtowały ôrganizacyje Fundacja Silesia, Pro Loquela Silesiana i porã inkszych. A muster takigo abcybildra idzie sie sŏmymu ściōngnyć samstōnd.
Rŏdech tymu niysamŏwicie! To je blank choby fto usłyszoł moje „Niy mŏm się z kim pogŏdać…” i ekstra do mie złōnaczył takŏ akcjã. Fest kibicujã, coby to chyciło.
szl_Latn szl_Latn pol_Latn pol_Latn szl_Latn szl_Latn szl_Latn unk szl_Latn szl_Latn